Tiedot käyvät ilmi Tekesin tiistaina julkaisemasta kansalaistutkimuksesta, jolla kartoitettiin suomalaisten suhtautumista liikenteeseen ja liikenteen tulevaisuuteen.

Paljon julkisuudessa esillä ollut ajettuihin kilometreihin perustuva veromalli oli suomalaisilla hyvin tiedossa. Tutkimuksen Tekesin tilaamana tehnyt Aula Researchin tutkija Juha Vekkilä oli hämmästynyt kansalaisten myötämielisyydestä kilometriverotusta kohtaan.

– Noin puolet suomalaisista olisi valmiita hyväksymään tällaisen mallin. Sellaisten suurten vastustajien osuus oli yllättävän pieni, vain 15 prosenttia. Se yllätti tutkijana, Vekkilä sanoo.

Ehdottoman myönteisesti kilometriverotukseen suhtautui 14 prosenttia vastaajista, 33 prosenttia oli sitä mieltä, että kilometriverotus tulisi mahdollisesti kyseeseen, jos nykyinen autovero poistettaisiin. Lähes 1 100 vastanneesta 16 prosenttia ei osannut sanoa verotukseen mielipidettään.

Tutkimuksen avoimessa kommenttiosuudessa 39 prosenttia piti kilometriverotusta oikeudenmukaisena periaatteella, se maksaa, joka käyttää.

Halpaa ja helppoa – ympäristöystävällisyys vähemmän tärkeää

Tekesin tutkimuksessa suomalaisille tarjottiin keppiä ja porkkanaa kysymysten muodossa. Tekes halusi selvittää, mistä oltaisiin valmiita luopumaan, jotta jotakin saavutettaisiin.

– Suomalaiset olisivat esimerkiksi valmiita kimppakyyteihin, jossa sillä säästäisi rahaa tavallisen liikkumiseen verrattuna, sanoo Tekesin strateginen ohjelmapäällikkö Raine Hermans.

Rahaa säästävät kimppakyydit kiinnostivat 56 prosenttia vastaajista. Joka kolmas luopuisi myös omasta autostaan, jos samoilla kustannuksilla saisi ajaa taksilla tarvittavat matkat. Lisäksi 45 prosenttia oli myös valmiita antamaan vakuutusyhtiöille mahdollisuuden seurata omaa ajotapaansa, jos sillä saisi alennusta vakuutusmaksuista.

Liikenteen pitää tutkimuksen mukaan olla suomalaisille ennen kaikkea sujuvaa, helppoa ja turvallista sekä edullista. Ympäristöystävällisyys liikuttaessa ei niin kiinnostanut. Tutkijoiden yllätykseksi 44 prosenttia ei pitänyt sitä edes tärkeänä.

– Miehet eivät arvosta ympäristöystävällisyyttä yhtä paljon kuin naiset. Ja sitten on myös tämä tulotasoihin liittyvä asia. Mitä korkeampi tulotaso, niin sitä vähemmän ympäristöystävällisyyttä näytettiin arvostavan, sanoo Aula Researchin Juha Vekkilä.

Tutkimuksen mukaan ympäristön kannalta vaikein tapaus on yli 80 000 euroa vuodessa tienaava mies. Hänelle kaikkein tärkeintä on liikenteen sujuvuus. Liikenteen kustannukset eivät häntä kiinnosta. Myöskään tulevat älyliikenteen edistykselliset ratkaisut eivät innosta. Hänellähän on jo auto.